  Виталий Пронин Куинетӥ пиналмес витиськомы, декретэ потӥ ни. Тодӥсько, туэысен нылпиен пукисьёслы пособизы борды выплата тыриське шуыса. Рос-прос валэктэ вал, ваньзылы-а со висъяське, кыӵе быдӟалаен, кытчы вазиськоно сое басьтон пумысен? Е. Семёнова. Дэри ёрос Валэктон сётэ Ужъя но калыкез улон-вылонын утён политикая министерствоысь социальной юрттэт сётонъя управленилэн кивалтӥсезлэн воштӥсез Светлана Соболева Кылем арын 28-тӥ декабре Россилэн Президентэз Владимир Путин юнматӥз нылпиосын семьяослы выль юрттэт висъян сярысь указзэ. Озьы туэ 1-тӥ январьысен пыӵаны кутскиз «Нылпиосын семьяослы юрттэт сётон сярысь» федерал закон. Соя нылпиен пукись кышномуртъёслы (яке усыновительёслы) пособизы борды толэзьлы быдэ ватсаса уксё тыриське, нылпи Россилэн кунмуртэз луэ но туэ 1-тӥ январь бере вордскемын ке. Та пумысен вазиськонъёс лачак, уноез та выплатаез курыны кутско кылем яке валля арын ваем пиналзы понна. Но законын меӵак пусъемын: юрттэт висъяське 2018-тӥ арын 1-тӥ январь бере вордскем (яке усыновить карем) нылпиос понна гинэ. Сое басьтон понна документъёсты сётыны вуттоно пинал вордскем дырысен 6 толэзь ӵоже - вазиськоно социальной юрттэт сётонъя кун ёзъёсы (улон интыя) яке МФЦ-е. Та дырлэсь бере кылиды ке, юрттэт висъяськыны кутскоз со толэзьысен, ку куриськон гожтӥды но документъёстэс сётӥды. Тодады возе: юрттэт висъяське 1 ар ӵоже толэзьлы быдэ. Сое нылпилы 1 но ӝыны арес тырмытозь басьтон понна, ар ортчыса, нош ик ӝыны арлы куриськон гожтоно луоз. Но пусйыны кулэ: та юрттэтэз ваньзы басьтыны уг быгато. Лыдэ басьтӥське семьялэн доходэз. Кылсярысь, нырысетӥ пинал понна со сётӥське соку, куке семьялэн доходэз ужась калык понна тупатэм улон минимумлэсь 1 но ӝыны поллы ятыргес уг люкаськы ке. Шуом, туэ кыкетӥ квартал понна прожиточной минимумлэн быдӟалаез луиз 9 сюрс 675 манет. Озьыен, та юрттэтэз басьтон понна семьялэн доходэз адямилы быдэ 14 сюрс 513 манетлэсь ятыргес луыны кулэ ӧвӧл. Выплаталэн быдӟалаез тупатӥське нылпилы чаклам улон минимумъя. Кылем арлэн пумаз солэн быдӟалаез 8 сюрс 964 манет вал - тамындаен ик юрттэт басьязы нылпиен пукись нылкышноос туэ толэзьлы быдэ. Вуоно арын минимумлэн быдӟалаез йылыны кулэ 9 сюрс 302 манетозь, озьыен, сомында ик луоз юрттэтлэн быдӟалаез. 2-тӥ нылпи понна но таӵе юрттэт висъяське, семьялэн доходэз уг тырмы ке. Но таяз радэ - анайлэн капиталысьтыз. Кыкетӥ пинал вордскем понна угось нылкышнолы сертификат сётӥське. Озьы ик вазиськоно калыкез утёнъя кун ёзъёсы яке МФЦ-е. 3-тӥ но со бӧрсьы вордскем пиналъёс понна юрттэт висъяське Удмурт Республикаысь Тӧролэн кылем арын 21-тӥ ноябре юнматэм указэзъя. Та юрттэтлэн быдӟалаез но пуктӥське нылпилы чаклам улон минимумъя - 8 сюрс 964 манет. Сое басьтыны быгато туэ 1-тӥ январь бере 3-тӥ но со бӧрсьы пинал ваем нылкышноос, семьяысь котькуд муртлы 23 сюрс 884 манет уг усьы ке (улосмыя среднедушевой доходлэн быдӟалаез). Юрттэт висъяське толэзьлы быдэ 1 ар ӵоже, собере нош ик куриськон гожтоно луоз. Таиз выплата сётӥське нылпилы 3 арес тырмытозь, озьыен, 3 пол куриськонэн вазиськоно луоз. Документъёстэс кутозы МФЦ-ын яке калыкез утёнъя улон интыдыя кун ёзъёсын.. Газэз лыдъялоз счётчик Коркаямы пуктэмын ӧвӧл на чагыр эстӥськонъя счётчик. Газ понна тыриськомы нормативъя. Кылӥ, кинлэн, пе, счётчикез пуктэмын ӧвӧл, сое кужмысь пуктыны косозы. Озьы-а со? Дмитрий П. Дэри черкогурт Валэктон сётэ «Газпром газораспределение Ижевск» огазеяськонысь специалист Дина Мошкина. 8-тӥ арзэ ини кунамы быдэсъяське «Энергосбережение но та удыслэсь пайдазэ ӝутон сярысь» закон. Соя котькудӥз семья сюлмаськыны кулэ газ сётонэз лыдъясь прибор пуктон сярысь. Вуоно арын 1-тӥ январьысен та ласянь куронъёс чурыталозы. Кылсярысь, газэн шунтӥськись юртъёсын татчыозь пуктэмын ӧвӧл на ке счётчикъёс, та уж борды басьтӥськозы газ сётонъя огазеяськонысь специалистъёс. Приборез пуктэм понна дун тыроно луоды. Быдӟалаез котькуд юртъя пӧртэм луыны быгатоз. Лыдэ басьтэ: счётчикез пуктэм понна дунэз тырыны луэ люкетэн-люкетэн 5 ар ӵоже. Со понна газ сётонъя огазеяськонэн огкыл гожтоно. Но эн вунэтэ: та учырын тыриськонды борды процентъёс лякемын луозы. Та чурыт курон улэ уг шедё чагыр эстӥськонэз сиён пӧранлы гинэ кутӥсьёс, шуом, юрт уг шунтӥськы ке газэн, озьы ик час куспын чагыр эстӥськонэз 2 кубометрлэсь ичигес быдтӥсьёс. Приборъёсты пуктыны лэземын ӧвӧл куашкан калэ вуэм юртъёсын. Счётчикъёс уксёез шыръяны юртто, нормативъя тыриськон угось шӧдскымон дуногес усе. Соин ик газэн шунтӥськисьёслы сюлмаськоно сое пуктыны. Та пумысен вазиськоно «Газпром газораспределение Ижевск» огазеяськонлэн ёзъёсаз. Компенсация - ёрмисьёслы? Шуо, нылпи сад понна тырем дунысь компенсациез табере вань семьяос басьтыны уз ни быгатэ. Таӵе юрттэт ёрмисьёслы гинэ чакламын луоз. Шонер-а со? Г. Карпова. Алнаш ёрос Валэкто Дышетонъя но наукая министерствоысь специалистъёс. Удмуртиысь Правительстволэн 2014-тӥ арын 7-тӥ апреле кутэм 124 номеро постановлениезъя та дырозь нылпи сад понна тырем дунысь семьяос кварталлы быдэ басьязы компенсация. Нырысетӥ пинал понна берытске вал 20 процентэз, 2-тӥ пинал понна - 50 процентэз, 3-тӥ но со бӧрсьы нылпиос понна - 70 процентэз. Нош туэ 26-тӥ сентябре та постановление пыртэм воштонъёсъя 2018-тӥ арын 4-тӥ квартал понна компенсация тыриськоз ни выль сямен. Сое сётозы ёрмись семьяослы гинэ, кытын котькуд муртлы быдэ улыны чаклам минимумлэн 1,5 быдӟалаез мында доход усе. Табере компенсацилы вазиськон азьын ужан интыысь 3 толэзь понна 2-НДФЛ справка куроно, со сяна, гожтоно заявление, нылпилэн вордскемез сярысь свидетельстволэсь, банкысь счётлэсь копиоссэ, семьялэн бадӟалаез сярысь справка люкано. Документъёсты сётоно 2019-тӥ арын 10-тӥ январьысен 1-тӥ мартозь яке МФЦ пыр, яке кун услугаос басьтонъя РПГУ сайт пыр, яке интыысь администрацие. Юанъёсын вазиськоно министерствое 8(3412) 63-68-59, 78-40-51 телефонъёсъя. Муртлэсь пунэмзэ пытсано луоз? Пимылы городын квартира басьтӥмы, азьвыл кузёез оскытӥз, коммунальной тыриськонъёсыз пытсамын шуыса. Басьтон-вузан сярысь огкыламы озьы гожтэмын. Расчёткаос вуыны кутскизы но, отын сюрсэн-кыкен тыриськонэз кылемын, азьвыл кузёлэн нимтулыз пусъемын. Табере милемлы пытсано луоз-а со пунэмъёссэ? Раиса С. Можга ёрос Валэктон сётэ Ижысь юрист Юлия Байкова. Россиысь Улон интыя кодекслэн 153-тӥ статьяезлэн 5-тӥ люкетаз пусъемын: тыриськонъёс улон инты борды уг, кузё борды юнматӥсько. Кузё воштӥське ке, азьвылэзлэн пунэмъёсыз понна выльёсыз кыл кутыны кулэ ӧвӧл. Вылаз ик, шуиськоды, огкылады нимаз пусъемын, сэрегдэс пунэмъёстэк басьтӥды шуыса. Но мукетгес югдур капремонт понна тыриськонэн. Таиз юнматӥське улон сэрег борды, лыдэ уг басьтӥськы кузёослэн воштӥськемзы. Озьыен, таизъя пунэмъёс тӥ вылэ выжозы. Мар кароно тӥледлы? Нырысь ик, пунэмъёсыз сярысь ивортоно азьвыл кузёлы. Пытсаны пумит луиз ке, озьыен, кыӵе огазеяськонъёсысь расчёткаос вуэмын, котькудаз ветлоно квартирадэс басьтон-вузан огкылэн. Шуом, управляющей компанияды, «Энергосбытэ», газ сётонъя огазеяськонэ - котькудаз куриськон гожтоно, квартирадылэсь лицевой счётсэ но кузёзэ воштыны курыса. Та ужпумъя юрттэт сётозы МФЦ-ын но. Сояз я таяз ёзын пумит луизы ке курондэс быдэстыны, вазиське Прокуратурае, Улон интыя кун инспекцие яке Роспотребнадзоре. УД  